สหรัฐฯ สานสัมพันธ์ไต้หวัน จับตาท่าทีจีน ท่ามกลางวิกฤตรัสเซีย-ยูเครน 
Biden adviser says China is “quite uncomfortable” with Russia’s invasion of Ukraine
เจ้าหน้าที่สหรัฐฯ กล่าวว่า การตัดสินใจของจีนที่สนับสนุนปฏิบัติการทางทหารของรัสเซียในยูเครนนั้น กำลังสร้าง "ความไม่สบายใจ" ให้กับรัฐบาลกรุงปักกิ่งเอง และแม้โฆษกของรัฐบาลจีนได้ออกมาเน้นย้ำคำกล่าวหาของรัสเซียต่อองค์การสนธิสัญญาแอตแลนติกเหนือ หรือ นาโต้ (NATO) ว่าเป็นชนวนให้เกิดความขัดแย้งด้วยการพยายามรับยูเครนเข้าเป็นสมาชิก แต่เจ้าหน้าที่สหรัฐฯ เชื่อว่า กำลังเกิดรอยด่างบนความสัมพันธ์ระหว่างจีนกับรัสเซียทั้งในด้านการส่งกำลังบุกยูเครนและการตอบโต้จากสหรัฐฯ และสหภาพยุโรป เคิร์ท แคมป์เบลล์ ผู้ประสานงานอาวุโสด้านนโยบายอินโด-แปซิฟิก ในสภาความมั่นคงแห่งชาติของรัฐบาลประธานาธิบดีโจ ไบเดน กล่าวว่า "ไม่สามารถปฏิเสธได้ว่า จีนกำลังอยู่ในจุดที่กลืนไม่เข้าคายไม่ออกในความพยายามสานสัมพันธ์ที่ลึกซึ้งกับรัสเซีย" และว่า จีนกำลังเป็นกังวลทั้งในส่วนที่หลายประเทศออกมาประณามและใช้มาตรการลงโทษรัสเซีย รวมทั้งความโหดร้ายรุนแรงที่เกิดจากการโจมตีของทหารรัสเซียต่อประชาชนในยูเครนด้วย ผู้เชี่ยวชาญผู้นี้ชี้ว่า สหรัฐฯ คาดหวังว่าจีนจะมีบทบาทสำคัญในการโน้มน้าวให้ประธานาธิบดีวลาดิเมียร์ ปูติน ทบทวนการรุกรานยูเครนเสียใหม่ "แต่ก็เชื่อว่าจีนจะยังไม่ขยับอะไรมากนักในตอนนี้" ที่ผ่านมา จีนยังไม่ยอมรับว่าปฏิบัติการทางทหารของรัสเซียในยูเครนนั้นเป็นการ "บุกรุก" โดยอ้างว่า "จีนเข้าใจความกังวลที่มีเหตุผลรองรับของรัสเซียว่าด้วยประเด็นด้านความมั่นคง" เมื่อวันจันทร์ โฆษกกระทรวงการต่างประเทศจีน หวัง เหวินปิน ยืนยันความเป็นพันธมิตรเชิงยุทธศาสตร์ความร่วมมือระหว่างจีนกับรัสเซีย นับตั้งแต่รัสเซียส่งกำลังทหารบุกโจมตียูเครนเมื่อสัปดาห์ที่แล้ว ทางการไต้หวันได้รายงานว่ามีเครื่องบินทหารของจีนรุกล้ำเขตแสดงตนเพื่อการป้องกันตนเองทางอากาศของไต้หวันอย่างต่อเนื่องติดต่อกันหลายวัน คือระหว่างวันที่ 23-27 ก.พ. และเมื่อวันเสาร์ เรือรบของกองทัพเรือสหรัฐฯ ได้แล่นผ่านบริเวณช่องแคบไต้หวัน ซึ่งเชื่อว่าเป็นการส่งสัญญาณเตือนไปยังจีนว่าอย่าพยายามกระทำการอุกอาจก้าวร้าวใด ๆ ต่อไต้หวันในตอนนี้ ขณะเดียวกัน รัฐบาลประธานาธิบดีไบเดนได้ส่งคณะผู้แทนไปยังไต้หวัน ซึ่งประกอบด้วย พลเอกไมเคิล มุลเลน อดีตประธานผู้บัญชาการเหล่าทัพร่วมของสหรัฐฯ, มิเชล ฟลอร์นอย อดีตรองผู้ช่วยรัฐมนตรีว่าการกระทรวงกลาโหม และเมแกน โอซัลลิแวน อดีตรองที่ปรึกษาด้านความมั่นคงของทำเนียบขาว รวมทั้งผู้แทนคนอื่น ๆ ระหว่างวันที่ 1-2 มีนาคมนี้ เจ้าหน้าที่รัฐบาลสหรัฐฯ ระบุว่า คณะผู้แทนชุดนี้คือการส่งสัญญาณอย่างหนักแน่นของรัฐบาลสหรัฐฯ ไปยังไต้หวันว่า พันธกิจของสหรัฐฯ และประธานาธิบดีไบเดนที่มีต่อไต้หวันนั้นยังคงแข็งแกร่งภายใต้สถานการณ์ความตึงเครียดในยุโรปในขณะนี้ ทางด้าน เคิร์ท แคมป์เบลล์ แห่งสภาความมั่นคงแห่งชาติสหรัฐฯ ยืนยันว่า สหรัฐฯ จะยังคงรักษาการมีส่วนรว่มในภูมิภาคอินโด-แปซิฟิกในระดับสูงต่อไป พร้อมทั้งจะมีการประกาศเชิญผู้นำกลุ่มประเทศสมาชิกอาเซียนให้เดินทางเยือนกรุงวอชิงตันในเร็ววันนี้ด้วย นักวิเคราะห์กำลังจับตามองท่าทีของจีน หลังจากที่ผู้แทนจีนเพิ่งงดเว้นการออกเสียงในคณะมนตรีความมั่นคงสหประชาชาติเพื่อประณามการใช้กำลังทหารของรัสเซียในยูเครน ริชาร์ด โกวาน ผู้อำนวยการฝ่ายสหประชาชาติขององค์กร International Crisis Group ทวีตข้อความว่า จีนเกือบจะเข้าร่วมกับรัสเซียในการใช้สิทธิ์ยับยั้งมติประณามรัสเซียดังกล่าว แต่ได้ตัดสินใจเปลี่ยนจุดยืนเป็นงดออกเสียง ซึ่งเชื่อว่าเป็นสัญญาณว่าจีนต้องการหลีกเลี่ยงการติดร่างแหไปกับการกระทำของรัสเซียในยูเครน